Ҳазлацәажәаша ҳамоуп: Кәыҵниаԥҳа зыҩаӡара ҳараку амодахь лымҩа атәы
Анапаҵаҩра
Амода амчыбжь Милан иалыркит Аԥснытәи амодель Викториа Кәыҵниаԥҳа. Апрофессионалтә кәашаҩы амодельтә ус ахь дышнеиз, Милан лықәгылара шымҩаԥысыз атәы Викториа еиҭалҳәеит арадио Sputnik аефир аҟны.
Викториа Кәыҵниаԥҳа амодель ус лнапы алакуижьҭеи шықәсык ҵуеит. Лара еиҭалҳәеит ААУ дшалгахьоу, аҵара лҵон аекономикатә факультет аменеџьер изанааҭ ала, аха дхәыҷаахыс аҟазара бзиа илбон. Уасил Царгәыш ихьӡ зху Ашәаҳәареи акәашареи зҽаԥсазтәыз аҳәынҭқарратә ансамбль аҟны аус луеит.
"Убри сус инаваргыланы, иаанмыжькәа иахьатәи аамҭазы схы азыскит амодельтә ус. Ақәҿиарақәагьы соуит азы сҩызцәа, сҭынхацәа гәахәарыла ирыдыркылеит. Сҟазшьа рдыруеит, акы сызлагар исҭаху, сшаҟәымҵуа рдыруеит. Амоделтә ус ҳара ҳменталитет ианымаалозаргьы ҟалап. Уи аганахьала ацәажәарақәа рацәоуп, ҳара ҳҟны аҿиара амаӡам уи, аха сара схы шӡырызго ҳара ҳатрадициақәа, ҳменталитет инақәыршәаны, уи сыцны ауп сышцо. Сара амоделтә ус аҟны снапхгаҩы иласҳәеит сшаԥсыуоу, аус зур шысҭаху, аха сытрадициақәа аансыжьырц. Уи сара сзы даара акраҵанакуеит. Сҭаацәа ҳқьабзқәа ҳрыцныҟәо ҳрааӡеит, уи мырӡкәа сымҩаҟны есымша исыцзар сҭахуп", - лҳәеит Кәыҵниаԥҳа.
Аицәажәара инеиҵыхны ишәаҳар шәылшоит аудиофаил аҟны хыхь.